KIRJALLINEN KYSYMYS P-1593/03

esittäjä(t): Daniel Ducarme (ELDR) komissiolle

(5. toukokuuta 2003)

Aihe: Kauneudenhoitoalan korkeampien ammattitutkintojen vastaavuus

Euroopan yhteisöjen komissio käynnisti vuonna 1994 kilpailun aloitteiden edistämiseksi ammattitutkintojen vastavuoroisen tunnustamisen alalla. Belgian kosmetologiliitto UNEB esitti yhdessä muiden jäsenvaltioiden kumppanien kanssa kauneudenhoitoalan korkeampien ammattitutkintojen vastaavuutta koskevan hankkeen kosmetologien vapaan liikkuvuuden takaamiseksi yhteisössä.

Hanke hyväksyttiin, ja komissio (PO XXII) ja UNEB tekivät sopimuksen (nro 94-20-SKR-0125-00).

Yhteenvetokokous pidettiin marraskuussa 1995, ja kumppanit hyväksyivät yhteisen koulutusohjelman. Loppuraportti jätettiin joulukuussa 1995.

Tämän jälkeen UNEB ei ole saanut mitään tietoja.

Voisiko komissio kertoa minulle, miten tässä asiassa on edistytty?

Viviane Redingin komission puolesta antama vastaus

(3. kesäkuuta 2003)

Komission julkaisi vuonna 1994 ehdotuspyynnön(1) aloitteiden edistämiseksi ammatillisten tutkintotodistusten vastavuoroisen tunnustamisen alalla. Hankkeita hyväksyttiin nelisenkymmentä. Yksi näistä oli Belgian kosmetologiliiton UNEB:n yhdessä useiden muiden jäsenvaltioiden kumppanien kanssa esittämä hanke, joka koski kauneudenhoitoalan korkea-asteen tutkintotodistusten vastaavuutta (sopimus nro 94-20-SKR-0125-00). Nämä hankkeet ja myös UNEB:n esittämä hanke toteutettiin vuosina 1994 ja 1995.

Vuodesta 1995 komissio on edelleen tukenut toimia alojen välisen liikkuvuuden edistämiseksi ja eurooppalaisen tutkintoalueen luomiseksi ottaen samalla huomioon jäsenvaltioiden toimivaltuudet koulutuksen järjestämisen ja koulutusohjelmien alalla. Erityisesti Leonardo da Vinci -ohjelmasta on tuettu alan innovatiivisia toimia kansainvälisten kumppanuuksien kautta.

Komissio, jäsenvaltiot ja työmarkkinaosapuolet perustivat lisäksi vuonna 1998 ammattitutkintojen selkeyttä käsittelevän eurooppalaisen foorumin, jonka avulla on edistytty tutkintotodistusten selkeyden lisäämiseen tarkoitettujen yhteisten välineiden kehittämisessä. Tällaisia välineitä ovat tutkintojen lisäosa, jonka tarkoituksena on lisätä kansallisten tutkintojen ymmärrettävyyttä, eurooppalainen ansioluettelo, jonka muotoa noudattaen kukin voi luetteloida ammattipätevyyttä ja henkilökohtaista osaamista koskevat tietonsa, sekä kansallisista koulutus- ja tutkintojärjestelmistä tiedottavien kansallisten tiedotuskeskusten verkko.

Neuvosto antoi 19. joulukuuta 2002 päätöslauselman ammatillisen koulutuksen tehostetun yhteistyön edistämisestä Euroopassa(2), ja tätä ennen Kööpenhaminassa kokoontuneet Euroopan unionin ja ehdokasvaltioiden opetusministerit olivat antaneet 30. marraskuuta 2002 julistuksen samasta aiheesta. Näiden asiakirjojen perusteella voidaan aloittaa osaamisen ja pätevyyksien selkeyttä koskevan yhtenäisen kehyksen luominen kokoamalla yhteen edellä mainitut välineet ja luomalla niistä helppokäyttöinen ja näkyvä rakenne.

Tässä yhteydessä lisätään tukea alakohtaisen osaamisen ja pätevyyden kehittämiseen tekemällä tiivistä yhteistyötä työmarkkinaosapuolten kanssa. Tätä tarkoitusta varten tarkastellaan tuloksia, joita on saatu konkreettisista aloitteista, kuten kysymyksen aiheena olevasta UNEB:n hankkeesta sekä muista vuodesta 1995 alkaen Leonardo da Vinci -ohjelman osana tuetuista hankkeista, ja niitä hyödynnetään kunkin toimialan periaatteiden ja yhteisten viitekehysten laadinnassa. Kaikkien ammattikuntien edustajien, myös kauneudenhoitoalan ammattilaisten, liikkuminen Euroopan unionissa lisääntyy varmasti, kun nykyisten koulutusjärjestelmien selkeyttä lisätään edellä mainituilla yhteisön välineillä ja yhteisiä koulutusohjelmia luodaan eri aloilla.

(1) EYVL C 112, 22.4.1994.

(2) EYVL C 13, 18.1.2003.